Is-Segretarjat Parlamentari għall-Biedja, Sajd wieġeb għal stqarrija maħruġa dalgħodu mill-Koperattiva Nazzjonali tas-Sajd dwar il-bini ta’ breakwater f’Delimara u qal li x-xogħol fuq il- breakwater li mistenni jiġi jiswa mas-€6 miljun diġà beda jsir. Sostna li din hija wegħda fil-manifest elettorali ta’ Gvern Laburista, u se tkun qed titwettaq tul dan il-mandat. Is-Segretarja żied jgħid li f’dan l-istadju qed issir ħidma mill-Gvern biex jinġiebu fondi mill-Unjoni Ewropea u hemm fondi allokati biex jinbena l- breakwater il-ġdid kif ukoll biex jitranġa dak eżistenti. Intqal ukoll li l-Gvern diġà ssottometta l-applikazzjoni mal-MEPA kif ukoll għaddejjin l-istudji meħtieġa tal-EIA (Environmental Impact Assessment) biex tiġi evalwata l-vijabbiltà tiegħu. Dalgħodu l-Koperattiva Nazzjonali tas-Sajd appellat lill-Gvern jikkunsidra li jsir breakwater in-naħa ta’ Dellimara. Il-Koperattiva qalet dan fi stqarrija ffirmata mill-President Mario Carabott u s-Segretarju Raymond Bugeja, wara laqgħa tal-Kumitat tal-Koperattiva Nazzjonali tas-Sajd li saret wara li ħareġ il-permess biex isir floating storage tal-LNG fil-bajja ta’ Marsaxlokk. Il-Koperattiva qalet li qed tagħmel dan l-appell biex f’każ ta’ maltemp qawwi jkun eliminat xi inċident li jista’ jsir minħabba l-forza tan-natura.